Pranešimas žiniasklaidai

2025 m. balandžio 11 d.

**Automobilių nuomos paklausa Lietuvoje per trejus metus išaugo 150 proc.**

**Nors naujų automobilių Lietuvoje įregistruojama vis daugiau, auga susidomėjimas ir nuosavo transporto alternatyvomis – ypač naujų automobilių nuoma. „Europcar Lietuva“ duomenimis, per pastaruosius trejus metus automobilių nuomos paklausa šalyje išaugo net 150 proc.**

„Regitros duomenimis“, 2024 metais Lietuvoje įregistruota daugiau kaip 30 tūkst. naujų M1 klasės automobilių – beveik 10 proc. daugiau nei 2023 m. Vis dėlto kartu keičiasi ir vairuotojų požiūris į nuosavo automobilio turėjimą.

„Lietuvos gyventojai vis dar linkę turėti nuosavą transporto priemonę, tačiau ji vis dažniau vertinama ne kaip investicija, o kaip ilgalaikės išlaidos. Net ir ekonomiško šeimos automobilio metinės išlaidos, įskaitant KASKO draudimą, sezonines padangas ir techninį aptarnavimą, gali siekti nuo kelių šimtų iki kelių tūkstančių eurų“, – komentuoja „Europcar Lietuva“ vadovas Einoras Čiagus.

Pasak jo, galimų išlaidų nepastovumas neretai vairuotojams kelia papildomą stresą – neįmanoma prognozuoti, ar automobiliui neprireiks neplanuoto remonto. Juo labiau, kad automobilių priežiūros bei remonto kainos turi tendenciją kasmet augti.

„Dėl šios priežasties atsiranda poreikis turėti aiškias ir prognozuojamas išlaidas, susijusias su automobilio aptarnavimu“, – sako E. Čiagus.

**Automobilio priežiūra rūpinasi paslaugos tiekėjas**

Pastaraisiais metais itin sparčiai augusi dalijimosi ekonomika taip pat keičia ir vartotojų elgseną – dalintis automobiliais ir kitomis transporto priemonėmis sutinka vis daugiau gyventojų.

„Vienas iš pagrindinių dalijimosi ekonomikos privalumų – mažiau rūpesčių. Tas pats galioja ir automobilio nuomai su pilnu aptarnavimu – be to, kad vairuotojai gali turėti asmeninį automobilį, jiems nebereikia rūpintis jo priežiūra. Automobilio draudimu, padangomis, technine priežiūra ir remontu rūpinasi paslaugos tiekėjas“, – sako „Europcar Lietuva“ vadovas.

Jo teigimu, apie automobilių nuomą svarstančios įmonės neretai daro klaidą, lygindamos veiklos nuomos kainą su įprasto lizingo įmokomis – nepriskaičiuojamos visos kitos išlaidos, susijusios su automobilio naudojimu.

„Atsižvelgiant į natūralų automobilių dėvėjimąsi ir vertės mažėjimą, veiklos nuoma yra gerokai patrauklesnis pasirinkimas. Viena, nebereikia rūpintis jo technine priežiūra, antra – po kelerių metų eksploatuojamam automobiliui nebetenkinant poreikių, jį nesunkiai galima pakeisti naujesniu“, – teigia E. Čiagus.

Eksperto teigimu, automobilio veiklos nuomos paslaugos tampa vis aktualesnės ne tik verslui, bet ir privatiems asmenims – šie dažniau renkasi ilgalaikę automobilio nuomą.

**Daugiau informacijos:**

Einoras Čiagus, „Europcar Lietuva“ vadovas, einoras.ciagus@europcar.lt